Milí bratia kňazi!

 Dňa 27.2.2021 si pripomenieme 100 rokov od prevzatia úradu Spišského diecézneho biskupa Božím sluhom biskupom Jánom Vojtaššákom. Sme veľmi vďační Bohu za dar jeho života a povolania. Spravoval Spišskú diecézu v zložitom dejinnom období 20. storočia. Celý jeho život bol postavený na dôvere v Božiu pomoc a mocnú ochranu anjelov strážcov. Vernosť Bohu, Cirkvi a pravde nezlomili ani dlhé roky väzenia a znášaného príkoria a ponižovania. Je smutné, že nielen počas komunistického obdobia, ale aj dnes zaznievajú, ale verme, že doznievajú falošné, klamlivé a zavádzajúce vyjadrenia na jeho osobu s cieľom pošpiniť jeho dobré meno a povesť a vykresliť ho v protiklade s tým ako konal a žil.

Začiatkom januára 2021 bola v Ríme publikovaná kniha **Pius XII. a židia** s podtitulom ***vatikánsky archivár konečne odhaľuje úlohu pápeža Pacelliho počas Druhej svetovej vojny***. Knihu zostavil Johann Ickx, historik a archivár, riaditeľ historického archívu sekcie pre vzťahy so štátmi Štátneho sekretariátu Svätej Stolice. V prvej kapitole vyššie spomínanej knihy autor sa venuje historickej situácii Slovenska v období rokov 1938-1945. V celej časti venovanej Slovensku sú nepresnosti, ktoré by si vyžadovali vypracovanie rozsiahlej kritickej štúdie. Po prečítaní prvej kapitoly, ktorú autor venuje Slovensku, sme zostali prekvapení z tvrdení, ktoré autor používa vo vzťahu k BS biskupovi Jánovi Vojtaššákovi. Tieto tvrdenia sú neobjektívne a nepravdivé. Autor vychádza najmä z vatikánskych archívov. Za normálnych okolností by to bolo veľké plus jeho práce. No tým, že nedodržiava zásady historickej kritiky, pramene, ktoré používa interpretuje tendenčne a jednostranne vždy v neprospech biskupa Vojtaššáka.

V prílohe Vám posielam stanovisko ku knihe a k tvrdeniam o Božom sluhovi biskupovi Jánovi Vojtaššákovi, ktoré vo svojej knihe použil Johan Ickx. Toto stanovisko bolo spracované základe materiálov vypracovaných členmi Historickej komisie v rámci procesu blahorečenia, renomovanými historikmi zo Slovenska, ako aj zo zahraničia. Prosím Vás, aby ste o tom informovali svojich veriacich a na webové stránky farností zavesili toto stanovisko.

Pri každom procese blahorečenia, ako aj pri historickom výskume ide o nájdenie pravdy. Často krát je veľmi ťažké počuť a prijať pravdu a ísť s ňou proti prúdu zmýšľania a doby, v ktorej žijeme. Počas mnohých rokov dobré meno tohto biskupa a mučeníka bolo očierňované. Ak sa niekde objavila o ňom zmienka, tak len negatívna. Vernosť Bohu, Cirkvi a pravde nezlomili ani dlhé roky väzenia a znášaného príkoria a ponižovania. Je smutné, že nielen počas komunistického obdobia, ale aj dnes zaznievajú, ale verme, že doznievajú falošné, klamlivé a zavádzajúce vyjadrenia na jeho osobu s cieľom pošpiniť jeho dobré meno a povesť a vykresliť ho v protiklade s tým ako konal a žil. Máme však nádej, že skutočná pravda o živote Božieho sluhu biskupa Jána Vojtaššáka vyjde najavo. Na to slúži aj proces blahorečenia, ktorý aktuálne prebieha. Chcem vás ďalej poprosiť o modlitby za postulátora Petra Jurčagu. Je to veľmi ťažká a zodpovedná úloha, ktorú sa snaží s Božou pomocou a aj s pomocou Božieho sluhu biskupa Jána Vojtaššáka naplniť.

Aktuálne prebieha Rímska fáza procesu blahorečenia Božieho sluhu biskupa Jána Vojtaššáka, ktorá nie je iba lokálnou záležitosťou našej diecézy, ale aj celého Slovenska. Naša Spišská diecéza a celé Slovensko sú vďačné za jeho mučenícke svedectvo, ktoré prináša svoje ovocie aj v dnešných ťažkých časoch. Tak ako vtedy, tak aj dnes je pre nás príkladom, ako zostať verní Bohu, Cirkvi a Pravde. Ukazuje nám, že to nie je ľahká cesta, ktorá často prináša zosmiešňovanie, zastrašovanie, odpísanie v spoločnosti. Ale zároveň nám ukazuje, že je možné kráčať po tejto ceste vložiac všetko do Božích rúk. Prežívame veľmi ťažké časy poznačené pandémiou Covid-19. Človek stráca všetky svoje domnelé istoty prichádzajúc na to, že jedinou istotou je pre neho Boh, ktorý ho nikdy nesklame a ktorý nikdy nesklamal ani BS biskupa Jána Vojtaššáka.

 Mons. Ján Kuboš, administrátor Spišskej diecézy